b'\n_START_ARTICLE_\nVy\xc3\xb6 ja tie\n_START_PARAGRAPH_\nVy\xc3\xb6 ja tie (alun perin nimelt\xc3\xa4\xc3\xa4n Yksi vy\xc3\xb6, yksi tie) on Kiinan hallituksen vuoden 2015 toimintasuunnitelmassa m\xc3\xa4\xc3\xa4ritelty kehityshanke, jossa Kiina investoi 900 miljardia dollaria rautateihin, satamiin ja muuhun infrastruktuuriin 65 maassa._NEWLINE_Hankkeen tarkoituksena on yhdist\xc3\xa4\xc3\xa4 Kiina Eurooppaan ja Afrikkaan sek\xc3\xa4 lis\xc3\xa4t\xc3\xa4 kaupank\xc3\xa4ynti\xc3\xa4 ja taloudellista yhdentymist\xc3\xa4 aloitteessa mukana olevissa maissa. Kiinalaisten mukaan hanke tarjoaa etuja Kiinan itsens\xc3\xa4 lis\xc3\xa4ksi my\xc3\xb6s kaikille mukana oleville maille. Kiinalaiset odottavat vientiyritystens\xc3\xa4 markkinoiden kasvavan sek\xc3\xa4 maansa rakennusfirmojen, insin\xc3\xb6\xc3\xb6ritoimistojen, rautatieyhti\xc3\xb6iden ja muiden infrastruktuurin parissa toimivien yritysten laajenevan ulkomaille. Hankkeen odotetaan my\xc3\xb6s auttavan Kiinan alikehittyneiden l\xc3\xa4nsiosien kehityksess\xc3\xa4. Hankkeen seurauksena olisi my\xc3\xb6s Kiinan valuutan kansainv\xc3\xa4listyminen ja Kiinan poliittisen vaikutusvallan kasvu ulkomailla._NEWLINE_Hanketta on edist\xc3\xa4nyt etenkin Kiinan presidentti Xi Jinping. H\xc3\xa4n ehdotti vuonna 2013 valtiovierailullaan Kazakstanissa, ett\xc3\xa4 Kiina ja Keski-Aasian maat rakentaisivat yhteisen talousvy\xc3\xb6hykkeen, jonka h\xc3\xa4n rinnasti vanhaan Keski-Aasian kauppareittiin, silkkitiehen. V\xc3\xa4h\xc3\xa4n sen j\xc3\xa4lkeen h\xc3\xa4n sanoi Indonesiassa, ett\xc3\xa4 Kiina vahvistaa yhteisty\xc3\xb6t\xc3\xa4 Kaakkois-Aasian maiden kanssa rakentamalla \xe2\x80\x9dmerellisen silkkitien\xe2\x80\x9d. N\xc3\xa4ist\xc3\xa4 kahdesta ehdotuksesta, maan ja meren kautta kulkevista yhteyksien verkostoista, syntyi kaksi vuotta my\xc3\xb6hemmin Vy\xc3\xb6 ja tie -hanke._NEWLINE_Hankkeen \xe2\x80\x9dvy\xc3\xb6\xe2\x80\x9d tarkoittaa Kiinan l\xc3\xa4nsiosien yhdist\xc3\xa4mist\xc3\xa4 kuuden talousk\xc3\xa4yt\xc3\xa4v\xc3\xa4n kautta Keski-Aasiaan, Ven\xc3\xa4j\xc3\xa4lle, Eurooppaan, V\xc3\xa4limerelle ja Persianlahdelle sek\xc3\xa4 Kaakkois-Aasiaan, Etel\xc3\xa4-Aasiaan ja Intian valtamerelle._NEWLINE_Hankkeen \xe2\x80\x9dtie\xe2\x80\x9d on merireitti, joka yhdist\xc3\xa4\xc3\xa4 Kiinan rannikkoalueet Eurooppaan ja Afrikkaan yht\xc3\xa4\xc3\xa4lt\xc3\xa4 Etel\xc3\xa4-Kiinan meren ja Intian valtameren sek\xc3\xa4 toisaalta Etel\xc3\xa4-Tyynenmeren kautta._NEWLINE_Hankkeeseen kuuluu 51 raideyhteytt\xc3\xa4, jotka yhdist\xc3\xa4v\xc3\xa4t Kiinasta 27 ja Euroopasta 28 suurkaupunkia. Investointeihin kuuluu lis\xc3\xa4ksi muun muassa satelliitteja, Thaimaan ja Laosin l\xc3\xa4pi kulkevia rautateit\xc3\xa4 ja tieverkostoja, ilmailun ja merenkulun infrastruktuureja Keniassa, rauta- ja moottoriteit\xc3\xa4 L\xc3\xa4nsi-Kiinasta Pakistanin satamiin, Kiinan ja Kazakstanin rajalla sijaitseva kuivasatama sek\xc3\xa4 Keski- ja It\xc3\xa4-Eurooppaan viev\xc3\xa4 luotijunayhteys Kreikasta Pireuksen satamasta, jonka Kiina omistaa. Malesiaan Kiina aikoo rakentaa teollisuuskeskuksen ja Valko-Ven\xc3\xa4j\xc3\xa4lle suuren teollisuuspuiston. _NEWLINE_Hankkeen rahoituksesta suurin osa tulee Kiinan valtion omistamilta pankeilta ja vuonna 2015 perustetusta 40 miljardin dollarin silkkitierahastosta. Silkkitien varrella oleviin maihin investoi my\xc3\xb6s Pekingiss\xc3\xa4 sijaitseva Aasian infrastruktuuri-investointipankki._NEWLINE_Suunnitelman my\xc3\xb6t\xc3\xa4 Kiina on solminut kymmeni\xc3\xa4 kahdenv\xc3\xa4lisi\xc3\xa4 yhteisty\xc3\xb6sopimuksia eri maiden ja kansainv\xc3\xa4listen j\xc3\xa4rjest\xc3\xb6jen kanssa. Pekingiss\xc3\xa4 j\xc3\xa4rjestettiin vuonna 2017 silkkitiekokous, johon osallistui 28 valtiojohtajaa ja yli 50 kansainv\xc3\xa4lisen j\xc3\xa4rjest\xc3\xb6n johtajaa. Italiasta tuli maaliskuussa 2019 ensimm\xc3\xa4inen G7-maa ja ensimm\xc3\xa4inen merkitt\xc3\xa4v\xc3\xa4 l\xc3\xa4nsivaltio, joka allekirjoitti hankkeeseen liittyv\xc3\xa4n yhteisty\xc3\xb6sopimuksen Kiinan kanssa._NEWLINE_Osana suunnitelmaa Kiina houkuttelee maita k\xc3\xa4ytt\xc3\xa4m\xc3\xa4\xc3\xa4n yuania Yhdysvaltain dollarin sijaan. Pakistan on suostunut yuanin k\xc3\xa4ytt\xc3\xa4miseen.'